Soruş (Aşıq Bəsti)
Nəyinə gərəkdi, gəlinəm, qızam,
Bunu özümdən yox, ellərdən soruş.
Dilinlə ürəyin bir qərar olsun,
Düzü düz danışan, dillərdən soruş.

Boş danışma, boş başına zor olar,
Boş başına dünya bir gün dar olar.
Öz sözün özünə əqrəb, mar olar,
Taleyini gələn illərdən soruş.

Taleyimin sultanı mən, xanı mən,
Dürüst bax, Bəstiyəm, yaxşı tanı, mən.
Başına çevirrəm bu dünyanı mən,
Dünyanı düz gəzdim, yollardan soruş.
Qoşmalar